
ДО
ОБЩИНСКИТЕ  СЪВЕТНИЦИ
НА ОБЩИНСКИ СЪВЕТ БУРГАС

Д О К Л А Д Н А     З А П И С К А

От
ДИМИТЪР НИКОЛОВ  –
КМЕТ НА ОБЩИНА БУРГАС
ОТНОСНО: Необходимост от ремонт на НЧ „ФАР 1946“ – Бургас 
УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

Народно читалище  „ФАР 1946“ – Бургас е разположено в централна градска част. Неговата обща площ е 420 кв. метра, на която функционират  библиотека, читалня, два салона – за преподаване и за културни дейности, две сервизни помещения и два административни  кабинета. 
За времето на своето съществуване читалище „Фар 1946“ се е превърнало в един добре функциониращ културно-информационен център. Всеки ден то се посещава от много ученици, читатели и от представители на обществени организации и различни институции. В него развиват дейност хор за гръцка и руска музика, клас по пиано и клуб за поезия. Библиотеката има над 1 200 читателя. Читалището е организатор на  национални и местни конкурси за поезия и  детска рисунка.
За период от осемнадесет години на сградата на НЧ „ФАР1946“ са правени много частични ремонти, които аварийно и временно са разрешавали конкретни задачи свързани с поддръжката на сградата, но те не са могли да ликвидират напълно натрупваните през този дълъг период проблеми.  
В момента състоянието на сградата изисква осъществяването на спешен ремонт, в т.ч. подмяна на ел. инсталация, смяна на водосточни тръби, измазване и шпакловка, боядисване и други съпътстващи дейности, които да превърнат културната институция НЧ „ФАР 1946“ в  модерна и привлекателна локация, за да продължи то да развива и съхранява културните традиции. През 2016 година НЧ „ФАР 1946“ – Бургас навършва 70 години и това мотивира предприемането на мерки за осъществяване на необходимите ремонтни дейности.

Финансовият ресурс по количествено-стойностната сметка е в размер на 20 000 лева. Той ще бъде осигурен за сметка на вътрешно компенсирани промени във функция VII Почивно дело, култура, религиозни дейности, Група В, Култура местна дейност.
В тази връзка  на основание чл. 21, ал 1, т.6 от ЗМСМА и чл. 124, ал.2 от Закон за публичните финанси предлагам на Общински съвет – Бургас да вземе следното
Р Е Ш Е Н И Е: 

1.Да се намали бюджета за 2016г. на Къща Музей „Петя Дубарова“  по параграф 10-20 „Външни услуги“ със сумата от 20 000 лв. 
2. Да бъде завишен бюджета за 2016 година на Други дейности по културата  с 20 000лв. по параграф 10-30 „Текущ ремонт“ за извършване на необходимите ремонтни дейности в НЧ „ФАР 1946” - Бургас.

Приложение: Докладна записка № 65-00587/12.11.15г. от НЧ „ФАР 1946“, гр. Бургас
С уважение,
ДИМИТЪР НИКОЛОВ
Кмет Община Бургас
